15/06/2012 | Administración LocalMunicipal
Santiago de Compostela
Urbanismo
Anuncio da aprobación da modificación da Ordenanza municipal de tramitación de actividades

ANUNCIO DA APROBACIÓN DA MODIFICACIÓN DA ORDENANZA MUNICIPAL DE TRAMITACIÓN DE ACTIVIDADES O Pleno da Corporación, na sesión ordinaria que tivo lugar o día 29 de marzo de 2012, adoptou acordo da modificación da Ordenanza municipal de tramitación de actividades nos seguintes termos: PRIMEIRO.–Modificar a letra ‘c’ do artigo 4, o artigo 5, o último parágrafo do artigo 6.1, o artigo 14, e os apartados 4 e 5 do artigo 15, que quedarían redactados como segue: Artigo 4. Letra c) Antenas de telefonía ou semellantes. Artigo 5.º. Están sometidas ao trámite de declaración responsable as actividades e servizos non suxeitos a comunicación previa ou a licenza segundo as relacións contidas nesta Ordenanza. Artigo 6.1. … No caso dos cambios de titularidade, deberán achegarse datos que permitan a identificación do expediente de autorización da actividade cuxo cambio de titularidade estase a comunicar, ou a certificación municipal emitida tras a comprobación posterior á presentación no seu día da comunicación ou declaración responsable. Así mesmo, deberá achegar fotocopia do título que ampare a transmisión do local ou establecemento e autorización asinada polo anterior titular da actividade. Artigo 14.º. Deberá solicitarse licenza de apertura ou de actividade nos casos en que así o esixa expresamente unha norma estatal ou autonómica, ao abeiro da excepción prevista polo artigo 84 bis da Lei 7/1985, do 2 de abril, reguladora das bases do réxime local. Artigo 15.º. 4. No caso de que a actividade se axuste á documentación autorizada coa licenza de apertura ou actividade e cumpra a normativa aplicable, a acta será favorable.5. Non poderá comezar a exercerse unha actividade en tanto que non se levante a correspondente acta de comprobación, que o interesado ou promotor solicitará ao Concello, e que terá que ser favorable. SEGUNDO.–Suprimir o terceiro parágrafo do artigo 10 e o segundo parágrafo do artigo 12, quedando ditos preceptos coa seguinte redacción: Artigo 10.º. Nos casos nos que sexa precisa a realización de obras de construcción ou acondicionamento do local, deberá solicitarse a oportuna licenza e achegar a documentación técnica esixible, con independencia que se trate dunha actividade suxeita a comunicación previa ou declaración responsable. Rematadas as obras o titular da actividade notificarao ao Concello aportando o certificado final do técnico director e os boletíns dos instaladores autorizados para que se poida cursar a pertinente visita de inspección. Nestes supostos, de precisarse a retirada de entullos, deberá solicitarse a correspondente autorización para a instalación dun colector na vía pública para a súa recollida e traslado ao vertedoiro municipal. Artigo 12.º. Nestes procedementos o Concello deberá efectuar a inspección nun prazo máximo de tres meses dende a presentación da comunicación ou a declaración responsable. En ningún caso entenderanse adquiridos dereitos en contra do disposto na lexislación ou o planeamento vixente. TERCEIRO.–Engadir duas novas disposicións adicionais, do seguinte teor: Disposición adicional primeira. As obras de escasa entidade técnica e constructiva, que non precisen a presentación dun proxecto técnico e que non supoñan a necesidade de controlar aspectos urbanísticos, de accesibilidade ou de seguridade, nin requiran autorización ou informe previo e preceptivo doutra administración ou da Comisión asesora do patrimonio histórico, poderán incluírse nunha comunicación (ou na correspondente comunicación previa ou declaración responsable no caso de actividades), achegando para isto unha memoria descritiva das obras que se van realizar, o orzamento por capítulos, plano de situación en cartografía oficial. Disposición adicional segunda. A excepción das autorizacións e licenzas que o Concello deba esixir en cumprimento da normativa estatal e autonómica vixente en cada intre, as mencións contidas na normativa municipal ás licenzas ou autorizacións municipais relativas á actividade, funcionamento, apertura e ás licenzas urbanísticas entenderanse referidas aos distintos medios de intervención administrativa na actividade dos cidadáns, segundo os principios do artigo 39 bis da Lei 30/1992, do 26 de novembro, de réxime xurídico das administracións públicas e do procedemento administrativo común e contempladas no artigo 84.1 da Lei 7/1985, do 2 de abril, reguladora das bases do réxime local. A actual ‘disposición adicional única’ pasará a denominarse ‘Disposición adicional terceira’.” En aplicación do procedemento regulado polo artigo 49 da Lei 7/1985, someteuse a información pública e audiencia dos interesados durante o prazo de trinta días soltos, para a presentación de reclamacións e suxestións. Tendo en conta que non se tiveron formulado alegacións durante o citado prazo, entendese definitivamente adoptado o acordo, ata o de agora provisional. Santiago de Compostela, 5 de xuño de 2012. A concelleira delegade de urbanismo, vivenda, rehabilitación e cidade histórica Asdo.: María Pardo Valdés